På soldaternes flagdag valgte en gruppe anonyme at udsætte en ny mindesten for soldater i Afghanistan for hærværk. Natten til onsdag blev mindestenen overhældt med maling, skriver Jyllands-Posten.

En gruppe, der kalder sig 'Anonymous Denmark', har påtaget sig skylden for malingen på mindestenen, der skulle offentliggøres for aarhusianerne klokken 10:30 i Mindeparken.

- Her i nat har vi skændet jeres barbariske mindesmærke, som I har placeret til ære for den pinlige krig i Afghanistan, som, alle ved, for længst er tabt, skriver gruppen ifølge Jyllands-Posten.

Avisen modtog en pressemeddelelse fra gruppen Anonymous Denmark, der mener, krigen er "barbarisk".

- Vi skammer os over at bo i et land, hvor militarismen hersker så uimodsagt og i fuld fordragelighed, står der.

- Vi kan bekræfte, at der er sket hærværk mod mindestenen. Det skulle være noget med maling, siger politikommissær ved Østjyllands Politi Mogens Brøndum til Jyllands-Posten.

Malingen blev dog fjernet og stenen præsenteret planmæssigt, men Thomas Medom, der er Rådmand for Sundhed og Omsorg og politisk ordfører for SF i Aarhus Byråd, fordømmer hærværket.

- Det er fuldstændig respektløst overfor de familier og de mennesker, der har deltaget i krige og missioner i udlandet. Gerningsmændene til hærværket er langt ude, skriver han i en pressemeddelelse.

- Jeg vil gerne slå fast, at selvom jeg ikke synes, det var rigtigt at gå i krig i Afghanistan og Irak, opfatter jeg denne handling som fej og kujonagtigt, fortsætter han.